 Ugu horeyn Guddoomiyaha Golaha Dhexe ee Xisbiga Mucaaradka ee Waddani Cismaan Afgaab Nuur, oo arimahan ka hadlaya ayaa yidhi Maanta dadkeenii dhibaatooyin badan oo ay ka mid tahay abaartu ayaa haysata, iyadoo abaartu jirtana, oo miyi iyo magaalaba samaysay, ayaa haddana waxa ugu sii darsamay dhibaato dhinaca sicir bararka iyo maceeshada ah, waxaas oo dhani waa waajibaadkii looga baahnaa inay Xukuumaddu wax ka qabato, balse wey gabtay, weyna ka seexatay, haddii aynu sidan ku sii jirnana waxay dadkeenu u kala bixi doonaan laba dabaqadood, oo dabaqad Xukuumaddu naas nuujiso, oo tagtay iyo dabaqad dhulka ah oo aan waxba haysan oo Xukuumaddu danba ka lahayn, waxaana cad in hadda Xukuumaddu iyo Xisbigeeda Kulmiye ay ku jiraan olole, oo aanad moodaynba in aanay arkayn dana ka lahayn dadkan dhibaataysan ee abaartu hayso, waxaynu ogeyn safarkii Madaxweyne ee uu ugu baxay Gobolada Barri, safarkaasi muu ahayn safar lagu soo ogaanayo abaaraha iyo heerka uu marayo, ee wuxuu ahaa safar loogu ololaynayo Xisbiga Kulmiye, sidoo kale Madaxweyne ku xigeenka oo ah Guddoomiyaha Abaaraha, halkii looga baahnaa inuu qayb libaax leh ka qaato abaaraha una gurmado dadka abaaruhu hayaan isna markii uu yimidba olole ayuu ka bilaabay Gobolka Awdal iyo Magaalada Boorama, anagu ka xisbi Waddani ahaan horena waanu uga qayb qaadanay wax ka qabashada abaaraha, mar walba diyaar ayaanu u nahay, balse marnaba Xisbiga Kulmiye kamuu qayb qaadan, ee olole aan la gaadhin oo sharcigu u fasixin buu ku jiraa. 